b"\n_START_ARTICLE_\nEsgl\xc3\xa9sia de Sant Miquel de Cardona\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia t\xc3\xa9 el seu origen en \xc3\xa8poca rom\xc3\xa0nica, concretament en el segle XI. Llavors depenia de la can\xc3\xb2nica de Sant Vicen\xc3\xa7. Es troba esmentada des del 1013._NEWLINE_En el decurs del segle XIV es va refer l'edifici (probablement l'obra havia comen\xc3\xa7at en el segle anterior), aixecant una nova construcci\xc3\xb3 g\xc3\xb2tica, de nau \xc3\xbanica i capelles laterals entre els contraforts. Aquesta nova construcci\xc3\xb3 es va acabar i consagrar en 1397. M\xc3\xa9s endavant, ja al segle XVI s'hi va afegir una cripta._NEWLINE_S'hi veneren les rel\xc3\xadquies dels sants Celdoni i Ermenter.\n_START_SECTION_\nL'edifici\n_START_PARAGRAPH_\nEs tracta d'una esgl\xc3\xa9sia de nau \xc3\xbanica, amb tres trams i un absis poligonal. Al sud hi ha una porta i al costat nord una segona porta g\xc3\xb2tica, amb arquivoltes i decoraci\xc3\xb3 for\xc3\xa7a desgastada. A l'interior, s\xc3\xb3n tamb\xc3\xa9 interessants les claus de volta decorades.\n_START_SECTION_\nMobiliari\n_START_PARAGRAPH_\nBona part del valu\xc3\xb3s mobiliari es va perdre en el decurs dels segles, per\xc3\xb2 encara s'hi poden veure algunes obres d'inter\xc3\xa8s._NEWLINE_Retaule de Santa Anna, la Mare de D\xc3\xa9u i sant Amador. Pol\xc3\xadptic de tres carrers, obra de Pere Vall. La taula central \xc3\xa9s ocupada per Santa Anna amb la Mare de D\xc3\xa9u entre sant Joan Baptista i sant Amador amb el donant._NEWLINE_A m\xc3\xa9s de Pere Vall, aqu\xc3\xad hi va treballar el Mestre de les Figures An\xc3\xa8miques. D'aquest pintor s\xc3\xb3n les taules laterals que actualment acompanyen el compartiment central del Retaule de l'Esperit Sant (de Pere Vall). Corresponen a diverses escenes pertanyents al Retaule de Santa \xc3\x9arsula, obra desmembrada de la que es conserven m\xc3\xa9s elements en altres localitzacions._NEWLINE_La taula central, juntament amb dos compartiments que es conserven al Museu Dioces\xc3\xa0 i Comarcal de Solsona formarien part d'un retaule dedicat al Sant Esperit. La taula central representa la Pentecosta i els altres l'escena del Baptisme de Crist i l'Anunciaci\xc3\xb3. El retaule seria obra del pintor Pere Vall i cronol\xc3\xb2gicament, caldria situar-lo a primers del segle XV._NEWLINE_S'hi venera la imatge de la Mare de D\xc3\xa9u del Patrocini. Una obra g\xc3\xb2tica, que es va malmetre greument en 1936 i despr\xc3\xa9s es va restaurar. Hi ha dues versions sobre el seu origen: una que el seu autor \xc3\xa9s un mestre de Tolosa de Llenguadoc, que va treballar a Cardona; la segona ens diu que es va importar des de Marsella (hauria estat situada la Portal Nou d'aquella ciutat) i que es va instal\xc2\xb7lar a Sant Miquel el 1423._NEWLINE_En el Museu Dioces\xc3\xa0 i Comarcal de Solsona es conserven fragments importants de la decoraci\xc3\xb3 mural del segon quart del segle XIV. D'autor desconegut. S'hi representa una Crucifixi\xc3\xb3 i escenes de la Vida de sant Esteve._NEWLINE_Al MNAC de Barcelona es conserva un compartiment del desaparegut Retaule de Sant Pere, procedent d'aquesta esgl\xc3\xa9sia i tamb\xc3\xa9 obra de Pere Vall, datat en el 1403._NEWLINE_El Retaule de Sant Blai (1408), obra de Pere Vall, ara es conserva en una col\xc2\xb7lecci\xc3\xb3 particular.Des del 2014 forma part del Museu de Montserrat."